هاله فؤاد (26 مارس 1958 - 10 مايو 1993), ممثله مصريه. حاصله على درجه البكالوريوس من كليه التجاره سنة 1979, و هيه بنت المخرج أحمد فؤاد اللى كان بيديها من لما كان عندها سنتين أدوار طفله فى اعمال زى افلام العاشقه و اجازه بالعافيه و رجال فى المصيده, بس بدايتها الحقيقه فى دور البطوله فى فيلم مين يجنن مين مع محمود ياسين و حسين فهمى و قدمت بعده ادوار مميزه, كان فيلم اللعب مع الشياطين سنه 1991 آخر أعمالها قبل اعتزالها و الحجاب بسبب مرضها. سنه 1983 اتجوزت من الممثل أحمد زكى فى زفاف اسطورى بعد قصه حب و خلفو ابنهم الوحيد الممثل هيثم أحمد زكى بس انفصلو بسبب انشغالها بالتمثيل. جوزها التانى هوه الخبير السياحى عز الدين بركات. فى أواخر سنه 1990 نجت من مضاعفات ولاده متعسره لابنها الثانى رامي و اتصابت بجلطات فى رجلها و قررت تتحجب و تعتزل التمثيل و تتفرغ لحياتها الزوجيه و تتجه لعباده الله, بعد الاعتزال بفتره قصيره تم تشخيصها بسرطان الثدى و بدأت رحله علاج طويله فى فرنسا و القاهره و تم علاجها من السرطان لفتره مؤقته و رجع المرض مره تانيه, دخلت فى غيبوبه متقطعه فى أيامها الأخيره و توفت فى 10 مايو 1993.